Carlo Ancelotti iżid il-mezzi ta' sigurtá wara serqa li saret f'daru Il-manager ta' Everton Carlo Ancelotti ħa passi biex jiskoraġġixxi lill-ħallelin milli jerġgħu jidħlu fid-dar tiegħu b'valur ta' £2 miljun wara li nhar il-Ġimgħa l-ħallelin serqu safe wara li ġew imfixkla minn bintu. Il-manager tat-Toffees jaqsam id-dar tiegħu mal-mara Mariann Barrena McClay, u joqgħod maġenb il-midfielder ta' Liverpool, Georginio Wijnaldum. Jingħad li l-ex coach ta' Real Madrid, PSG u AC Milan żied is-sigurtà tiegħu wara dan l-inċident, bil-pulizija issa għandhom preżenza akbar fiż-żona. Ir-rejd seħħ fis-6.30pm il-Ġimgħa filgħaxija, b'Ancelotti jgħaġġel lura mit-taħriġ wara li ġie mgħarraf bis-serqa. Il-pulizija qed tinvestiga wkoll serqa reċenti oħra li seħħet fil-viċin. Huma kkwotaw sors ta' sigurtà li qal li:" Carlo qatt ma kellu xi gwardji viżibbli qabel. Huwa ċar li żied l-mezzi ta' sigurtá madwar l-abitazzjoni tiegħu. Nistenna wkoll li jkollu xi protezzjoni mill-qrib għall-familja tiegħu waqt li jkun barra. "Fir-rigward tar-rejd, il-ħallelin kienu jafu xi jridu u kif jakkwistawh. Huwa probabbli li kienu qed isegwu l-movimenti fid-dar jew kienu qed jaġixxu fuq informazzjoni." Dikjarazzjoni li kelliem għall-Pulizija ta' Merseyside qal tgħid li: "Qed nappellaw għall-informazzjoni wara li nsteraq safe fi Crosby il-Ġimgħa filgħaxija. "Aħna ġejna msejħa fis-6.35 pm wara rapport li żewġ irġiel kienu daħlu bla permess fi proprjetà għall-ħabta tas-6.30 pm. "Il-ħallelin ġew deskritti bħala li kienu libsin ilbies, possibbilment b'kitba bajda fuqhom, u balaklavi suwed. "L-okkupanti tad-dar ma weġġgħux. Uffiċjali tal-pulizija marru fuq il-post li fih seħħet is-serqa u l-inkjesti dwar l-inċident għadhom għaddejjin. "Il-proprjetà se tkun eżaminata forensikament u opportunitajiet ta' CCTV qed jiġu esplorati."